《与友人乞素馨花》
明代·唐秩

爱伴清香养此情，只因性懒却空庭。带长方绕纱窗草，水煖惟生石沼萍。

琴韵凄清春有恨，花魂寂寞酒难醒。名园雨罢风光好，应许诗狂乞素馨。

作者简介：唐秩，字水竹，号存吾。冑次子。为诸生时，异人授以道书，尤精符篆。会明世宗招方士，至京，授官博士，召入紫霄宫，号为“仙师”。隆庆初归，卒于淮安。有《海天孤鹤集》。清康熙《琼山县志》卷九有传。唐秩诗以民国二十四年海南书局印《海南丛书》第三集《传芳集》所收唐秩诗为底本，参校明陈是集《溟南诗选》（民国二十四年海南书局印行）。